Ανάπτυξη επιχειρηματικότητας στις δημιουργικές βομηχανίες
Authors: Μυλωνάς Ναούμ 
Published: September 2021

Ο βασικός σκοπός της διδακτορικής διατριβής είναι η ανάδειξη της σημασίας των ταχέως αναπτυσσόμενων επιχειρήσεων στις δημιουργικές βιομηχανίες, μελετώντας τη συμβολή των γυναικών επιχειρηματιών. Συγκεκριμένα, η παρούσα διδακτορική μελέτη εξετάζει τους καθοριστικούς παράγοντες που επηρεάζουν την επιχειρηματική επίδοση των επιχειρηματικών δραστηριοτήτων στις δημιουργικές βιομηχανίες. Η επισκόπηση της βιβλιογραφίας της επιχειρηματικότητας εν γένει και της αντίστοιχης των δημιουργικών βιομηχανιών και των γυναικών εν είδη, ανέδειξε παράγοντες που επηρεάζουν την ανάπτυξη, την επιτυχία και την απόδοση της γυναικείας επιχειρηματικότητας στη δημιουργική οικονομία. Ως παράγοντες και κατά επέκταση ως βασικές μεταβλητές επιλέγονται στην έρευνα μας η δημιουργική προσωπικότητα, η τα χαρακτηριστικά επιχειρηματικού και καλλιτεχνικού προσανατολισμού, η δικτύωση, η συμβουλευτική καθοδήγηση (mentoring) και η παρακίνηση στην ανάληψη επιχειρηματικότητας λόγω αναγνώρισης μιας ευκαιρίας. Επιπρόσθετα, εισηγείται και εξετάζει μια μεταβλητή για την αποτίμηση της επιχειρηματικής επίδοσης των επιχειρηματιών στις δημιουργικές βιομηχανίες, λαμβάνοντας υπόψη τις ιδιαιτερότητες των δημιουργών που ασκούν επιχειρηματική δραστηριότητα όσον αφορά στον τρόπο που αντιλαμβάνονται την επιτυχία ή την υψηλή επίδοση. Για αυτό τον λόγο, η επιχειρηματική επίδοση στην παρούσα έρευνα αποτιμάται με δύο διαστάσεις την οικονομική και τη δημιουργική. Η ερευνητική μεθοδολογία αρθρώθηκε με βάση το μεθοδολογικό πλαίσιο που εισηγούνται οι Saunders κ.ά (2007). Ως τεχνική για τη συλλογή των δεδομένων, επιλέχθηκε η ποσοτική έρευνα με τη χρήση του δομημένου ερωτηματολογίου ως εργαλείου που θεωρείται ενδεδειγμένη και συνηθισμένη πρακτική για την διεξαγωγή διερευνητικών μελετών. H πρωτογενής εμπειρική έρευνα σε πληθυσμό Ελληνίδων γυναικών επιχειρηματιών που δραστηριοποιούνται στις δημιουργικές βιομηχανίες προκρίθηκε για την εξέταση των σχέσεων που αναπτύχθηκαν στο Θεωρητικό Πλαίσιο για την επίδραση που ασκείται στην επιχειρηματική επίδοση των επιχειρηματικών εγχειρημάτων. Η περιγραφική στατιστική χρησιμοποιείται για την ανάλυση του προφίλ του δείγματος των 371 γυναικών επιχειρηματιών του κλάδου, ανά ερώτηση και ανά ερευνητική μεταβλητή, ενώ χρησιμοποιούνται οι έλεγχοι αξιοπιστίας και εγκυρότητας των χρησιμοποιηθέντων ερευνητικών εργαλείων. O έλεγχος των ερευνητικών υποθέσεων διερευνάται αρχικά με την χρήση της διμεταβλητής συσχέτισης και συγκεκριμένα του συντελεστή συσχέτισης του Pearson r και με τη χρήση των τεχνικών της πολυμεταβλητής γραμμικής παλινδρόμησης αλλά και των δομικών εξισώσεων. Η πρωτοτυπία αυτής της διδακτορικής έρευνας στη βιβλιογραφία του υπό μελέτη κλάδου έχει δύο βασικές κατευθύνσεις. Πρώτον, εμπλουτίζει το θεωρητικό πεδίο με την ανάπτυξη για πρώτη φορά μιας ερευνητικής μεταβλητής που παρέχει τη δυνατότητα αποτίμησης της επιχειρηματικής επίδοσης των επιχειρηματιών στις δημιουργικές βιομηχανίες. Δεύτερον, προσφέρει νέους ορίζοντες στο πεδίο των δημιουργικών βιομηχανιών, εξετάζοντας αν οι βασικοί παράγοντες της συμβατικής επιχειρηματικότητας επηρεάζουν με τον ίδιο ή σχετικά διαφοροποιημένο τρόπο την επίδοση των επιχειρηματικών εγχειρημάτων στις δημιουργικές βιομηχανίες.